AOT แจ้งงบฯ Q1/61 วันนี้ ลุ้นกำไรพุ่ง 5.9 พันลบ. รับไฮซีซั่น
AOT แจ้งงบฯ Q1/61 วันนี้ ลุ้นกำไรพุ่ง 5.9 พันลบ. รับไฮซีซั่น-ยอดนักท่องเที่ยวโตต่อเนื่อง ฟาก โบรกฯ วางเป้า 82.12 บ. อัพไซด์สูง
14 ก.พ. 2561

อย่างที่ทราบกันดีว่าระหว่างนี้เป็นช่วงการทยอยประกาศผลการดำเนินงานสิ้นสุด ณ วันที่ 31 ธ.ค.60 ของบจ.ที่จดทะเบียนในตลาดหลักทรัพย์แห่งประเทศไทย “ข่าวหุ้นธุรกิจออนไลน์” จึงได้สำรวจข้อมูลและบทวิเคราะห์หุ้นบริษัท ท่าอากาศยานไทย จำกัด (มหาชน) หรือ AOT หลังพบนักวิเคราะห์คาดการณ์ว่า AOT จะรายงานผลการดำเนินงานประจำไตรมาส 1/61 (ต.ค.-ธ.ค.60) ในวันนี้ (13 ก.พ.)
นอกจากนี้นักวิเคราะห์ยังมองว่า แนวโน้มกำไรของ AOT จะสามารถปรับตัวขึ้นอย่างแข็งแกร่ง เนื่องจากได้รับอานิสงส์ช่วงไฮซีซั่น รวมถึงตัวเลขนักท่องเที่ยวปรับตัวขึ้นอย่างต่อเนื่อง
ขณะเดียวกันในช่วงนี้ AOT ได้รับอานิสงส์จากนโยบายรัฐบาลและเทศกาลตรุษจีนอีกด้วย โดยผู้บริหารคาดว่าในช่วงเทศกาลตรุษจีนปีนี้จะมีผู้ใช้บริการท่าอากาศยานรวมกว่า 5.9 ล้านคน หรือเฉลี่ยประมาณ 425,000 คนต่อวัน เพิ่มจากช่วงปกติประมาณ 3.7%
ด้าน นักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” หุ้น AOT ให้ราคาเป้าหมายใหม่ที่ 82.12 บาทต่อหุ้น ซึ่งรวมถึงการปรับเพิ่มประมาณการกำไรขึ้นอีก 2-3% หลังปีนี้ และการปรับสัมประสิทธิ์ beta เป็น 0.85x จากเดิม 0.95x จากแนวโน้มกำไรที่แข็งแกร่งตามการขยายสนามบิน
อย่างไรก็ตามยังไม่ได้รวม Upside จากการปรับขึ้นค่าบริการผู้โดยสารขาออก (Passenger Service Charge:PSC) ตามแผนพัฒนาของบริษัท ซึ่งจะทำให้มูลค่าหุ้นเพิ่มขึ้นอีกประมาณ 10 บาท/หุ้น
ทั้งนี้คาดว่ากำไรสุทธิของ AOT ไตรมาส 1 งวดปี 60/61 จะออกมาแข็งแกร่งที่ 5,900 ล้านบาท เพิ่มขึ้น 16.6% จากงวดปีก่อน และเพิ่มขึ้น 58.8% จากไตรมาสก่อน และคิดเป็น 24% ของประมาณการกำไรในปี 60/61
โดยกำไรที่เพิ่มขึ้นมาจากฐานที่ต่ำในปีก่อนที่ถูกกระทบจากการปราบทัวร์ศูนย์เหรียญ และจำนวนนักท่องเที่ยวจีนที่เติบโตอย่างแข็งแกร่งเมื่อเทียบกับช่วงเดียวกันของปีก่อนถึง 68%, 88% และ 52% ในเดือน ต.ค., พ.ย. และ ธ.ค.60 รวมถึงจำนวนนักท่องเที่ยวชาติอื่นก็เพิ่มขึ้นในอัตรา 12-22% ด้วย เช่น เกาหลีใต้, อินเดีย และญี่ปุ่น
ส่วนในอีก 10 ปีข้างหน้า AOT จะเพิ่ม Capacity การให้บริการผู้โดยสารเป็น 181 ล้านคน/ปี จากสนามบินสุวรรณภูมิ เฟส 2 และสนามบินภูมิภาค จากปัจจุบันที่อยู่ระดับ 101 ล้านคน/ปี โดยมองว่าอุปสงค์การเดินทางทางอากาศกำลังเพิ่มขึ้นเรื่อยๆ และจะเกิดภาวะความไม่สมดุลระหว่างอุปสงค์และอุปทานในอีก 5 ปีข้างหน้า ซึ่งการปรับสมดุลจะเกิดจากการพัฒนาสนามบินสุวรรณภูมิเฟส 2 ภายในปี 63
ขณะที่การเปิดประมูลพื้นที่เชิงพาณิชย์ของสนามบินต่างๆ จะทำให้ AOT มี Upside เพิ่มขึ้นจากรายได้ที่เพิ่มขึ้นอย่างน้อยปีละ 269 ล้านบาทของพื้นที่เชิงพาณิชย์ที่เพิ่มขึ้นของ Terminal 1 ในสนามบินดอนเมือง
รวมทั้งรายได้ที่เพิ่มขึ้นจากการเปิดประมูลสัญญาสัมปทานร้านค้าปลอดภาษีและพื้นที่ค้าปลีก ทั้งที่ดำเนินการอยู่แล้วและโครงการใหม่ในสนามบินสุวรรณภูมิ ซึ่งจะมีอัตราส่วนแบ่งรายได้สูงขึ้นตั้งแต่ปี 63 เป็นต้นไป และจะทำให้ AOT มีรายได้เพิ่มขึ้นปีละ 1 พันล้านบาท โดยสรุปแล้ว คาดว่าสองปัจจัยนี้จะทำให้รายได้ในระยะยาวของ AOT เพิ่มขึ้นปีละประมาณ 2,800 ล้านบาท
ส่วน นักวิเคราะห์ บล.ทิสโก้ ระบุในบทวิเคราะห์ แนะนำ “ถือ” หุ้น AOT ให้ราคาเป้าหมายไว้ที่ 69 บาทต่อหุ้น เนื่องจากราคาหุ้น AOT ในปัจจุบันได้ไต่ขึ้นมาเร็วเกินไปจนเต็มมูลค่าแล้ว
อย่างไรก็ตาม AOT นับว่ามีปัจจัยพื้นฐานดี โดยในไตรมาส 1 งวดปี 60/61 คาดว่ามีกำไรสุทธิ 5,700 ล้านบาท เพิ่มขึ้นเมื่อเทียบกับช่วงเดียวกันของปีก่อน และไตรมาสก่อน โดยรับผลจากการเข้าสู่ฤดูท่องเที่ยวในไตรมาส 4/60 ทำให้จำนวนนักท่องเที่ยวเพิ่มขึ้น ซึ่งจะช่วยผลักดันให้กำไรสุทธิทั้งปี 60/61 (ต.ค.60-ก.ย.61) เพิ่มขึ้นมาอยู่ที่ระดับ 26,801 ล้านบาท จากกำไรสุทธิ 20,684 ล้านบาทในงวดปี 59/60
นอกจากนี้ ยังต้องติดตามเรื่องการประมูลพื้นที่ร้านปลอดภาษีและพื้นที่เชิงพาณิชย์ ของสนามบินสุวรรณภูมิ ซึ่งคาดว่าจะเปิดประมูลในเดือนมี.ค.61 ก็จะเป็น Upside ให้กับ AOT ทำให้มีแนวโน้มที่กำไรจะเพิ่มขึ้น
 
ขณะเดียวกัน นายนิตินัย ศิริสมรรถการ กรรมการผู้อำนวยการใหญ่ AOT เปิดเผยว่า สำหรับเทศกาลตรุษจีนปีนี้ ระหว่างวันที่ 10 – 23 ก.พ. 61 มีสายการบินแจ้งขอทำการบิน ณ ท่าอากาศยานทั้ง 6 แห่งของ AOT รวมกว่า 35,000 เที่ยวบิน หรือเฉลี่ยประมาณ 2,500 เที่ยวบินต่อวัน เพิ่มจากช่วงปกติประมาณ 3.2% ซึ่งอาจมีผู้ใช้บริการท่าอากาศยานรวมกว่า 5.9 ล้านคน หรือเฉลี่ยประมาณ 425,000 คนต่อวัน เพิ่มจากช่วงปกติประมาณ 3.7%
โดยท่าอากาศยานที่คาดว่าจะมีผู้โดยสารใช้บริการเพิ่มขึ้นเมื่อเทียบเทียบกับช่วงปกติ คือ ท่าอากาศยานสุวรรณภูมิมีสายการบินขอทำการบินประมาณ 14,700 เที่ยวบิน หรือเฉลี่ยประมาณ 1,055 เที่ยวบินต่อวัน เพิ่มขึ้น 3.5% ซึ่งอาจมีผู้ใช้บริการ ประมาณ 2.6 ล้านคนหรือเฉลี่ยประมาณ 191,000 คนต่อวัน เพิ่มขึ้น 3.7%
ทั้งนี้มีเที่ยวบินพิเศษและเที่ยวบินเช่าเหมาลำที่ขอทำการบิน 420 เที่ยวบิน หรือเฉลี่ยประมาณ 30 เที่ยวบินต่อวัน ซึ่งอาจมีผู้โดยสารประมาณ 61,600 คน หรือเฉลี่ยประมาณ 4,400 คนต่อวัน
ส่วนที่รองลงมา คือ ท่าอากาศยานดอนเมืองมีสายการบินขอทำการบิน 10,500 เที่ยวบิน หรือเฉลี่ยประมาณ 750 เที่ยวบินต่อวัน เพิ่มขึ้น 2.0% ซึ่งอาจมีผู้ใช้บริการประมาณ 1.6 ล้านคน หรือเฉลี่ยประมาณ 115,000 คนต่อวัน เพิ่มขึ้น 4.0%
ขณะที่ท่าอากาศยานภูเก็ตมีสายการบินขอทำการบิน 4,620 เที่ยวบิน หรือเฉลี่ยประมาณ 330 เที่ยวบินต่อวัน เพิ่มขึ้น 0.9% ซึ่งอาจมีผู้ใช้บริการประมาณ 826,000 คน หรือเฉลี่ยประมาณ 59,000 คนต่อวัน เพิ่มขึ้น 3.1%
 
ด้านราคาหุ้น AOT ปิดตลาดวานนี้ (13 ก.พ.) อยู่ที่ 68.75 บาท บวก 1.25 บาท หรือ 1.85% ด้วยมูลค่าซื้อขาย 3.74 พันล้านบาท ทั้งนี้ยังมีอัพไซด์จากราคาเป้าหมายโดยนักวิเคราะห์ที่ 82.12 บาท อยู่ 19.44%
สำหรับข้อมูลค่าสถิติล่าสุด ณ วันที่ 12 ก.พ.61 พบว่า ค่า P/E ของ AOT อยู่ที่ 46.62 เท่า ต่ำกว่าค่า P/E ของกลุ่มขนส่งและโลจิสติกส์ ซึ่งอยู่ที่ 68.57 เท่า